Document ID: 32009R1233

ΚΑΝΟΝΙΣΜΌΣ (ΕΕ) αριθ. 1233/2009 ΤΗΣ ΕΠΙΤΡΟΠΉΣ
της 15ης Δεκεμβρίου 2009
για τη θέσπιση ειδικού μέτρου στήριξης της αγοράς στον γαλακτοκομικό τομέα
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως τα άρθρα 186 και 188 παράγραφος 2 σε συνδυασμό με το άρθρο 4,
Εκτιμώντας τα ακόλουθα:
(1)
Οι τιμές των γαλακτοκομικών προϊόντων στις παγκόσμιες αγορές κατέρρευσαν ιδίως λόγω της μείωσης της ζήτησης συνεπεία της χρηματοπιστωτικής και οικονομικής κρίσης. Οι τιμές των γαλακτοκομικών προϊόντων στην κοινοτική αγορά μειώθηκαν επίσης σημαντικά λόγω της κρίσης και μεταβολών στον εφοδιασμό.
(2)
Η μείωση των τιμών των γαλακτοκομικών προϊόντων στην Ευρωπαϊκή Ένωση επηρέασε σοβαρά τις τιμές παραγωγού. Για τη βιώσιμη ανάκαμψη του τομέα θα απαιτηθεί μεγάλη χρονική περίοδος. Ως εκ τούτου κρίνεται σκόπιμο να χορηγηθεί στα κράτη μέλη κονδύλιο χρηματοδότησης για να στηρίξουν τους γαλακτοπαραγωγούς που έχουν πληγεί σοβαρότατα από την κρίση στον τομέα των γαλακτοκομικών προϊόντων και αντιμετωπίζουν προβλήματα ρευστότητας υπό τις παρούσες συνθήκες.
(3)
Το χρηματοοικονομικό κονδύλιο για έκαστο των κρατών μελών θα υπολογιστεί βάσει της παραγωγής γάλακτος το 2008/09 στο πλαίσιο των αντίστοιχων εθνικών ποσοστώσεων. Τα κράτη μέλη καλούνται να διανείμουν το εν λόγω εθνικό κονδύλιο αμερόληπτα και βάσει αντικειμενικών κριτηρίων, αποφεύγοντας κάθε στρέβλωση του ανταγωνισμού και της αγοράς.
(4)
Η εφαρμογή του παρόντος κανονισμού θα πρέπει να επιτευχθεί λαμβάνοντας υπόψη τις θεσμικές ρυθμίσεις κάθε κράτους μέλους.
(5)
Η στήριξη των παραγωγών γαλακτοκομικών προϊόντων θα πρέπει να επιτευχθεί με τη λήψη μέτρου παρέμβασης για τη ρύθμιση των γεωργικών αγορών σύμφωνα με το άρθρο 3 παράγραφος 1 εδάφιο β) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, περί χρηματοδοτήσεως της κοινής γεωργικής πολιτικής (2).
(6)
Για δημοσιονομικούς λόγους, η Κοινότητα θα χρηματοδοτήσει τις δαπάνες στις οποίες υποβάλλονται τα κράτη μέλη όσον αφορά τις πληρωμές που αναφέρονται στην οικονομική ενίσχυση των γαλακτοπαραγωγών μόνο εφόσον ανάλογες πληρωμές καταβάλλονται εντός συγκεκριμένης προθεσμίας.
(7)
Για να εξασφαλισθεί η διαφάνεια, η παρακολούθηση και η ορθή διαχείριση των εν λόγω εθνικών κονδυλίων, τα κράτη μέλη οφείλουν να ενημερώσουν την Επιτροπή σχετικά με τα αντικειμενικά κριτήρια που χρησιμοποιούν για να καθορίσουν τις μεθόδους παροχής στήριξης καθώς και σχετικά με τις διατάξεις που θεσπίζουν για να αποφευχθεί το ενδεχόμενο στρέβλωσης της αγοράς.
(8)
Για να εξασφαλισθεί ότι οι γαλακτοπαραγωγοί θα λάβουν την εν λόγω ενίσχυση γρήγορα, τα κράτη μέλη θα πρέπει να εξουσιοδοτηθούν να εφαρμόσουν τον κανονισμό το ταχύτερο δυνατόν. Ως εκ τούτου, ο κανονισμός είναι αναγκαίο να τεθεί σε ισχύ πάραυτα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη χρησιμοποιούν τα ποσά που παρατίθενται στο παράρτημα για να στηρίξουν τους γαλακτοπαραγωγούς που έχουν πληγεί σοβαρά από την κρίση των γαλακτοκομικών προϊόντων βάσει αντικειμενικών κριτηρίων και αμερόληπτα, εφόσον ανάλογες πληρωμές δεν προκαλούν στρεβλώσεις του ανταγωνισμού.
Άρθρο 2
1. Τα μέτρα που προβλέπονται στο άρθρο 1 του παρόντος κανονισμού θεωρούνται μέτρα παρέμβασης με σκοπό τη ρύθμιση των γεωργικών αγορών κατά την έννοια του άρθρου 3 παράγραφος 1 εδάφιο β) του κανονισμού (ΕΚ) αριθ. 1290/2005.
2. Οι πληρωμές σε σχέση με τη στήριξη που αναφέρεται στο άρθρο 1 εκτελούνται από τα κράτη μέλη το αργότερο έως τις 30 Ιουνίου 2010.
Άρθρο 3
Όσον αφορά τη στήριξη που προβλέπει το άρθρο 1, τα κράτη μέλη κοινοποιούν στην Επιτροπή:
α)
δίχως καθυστέρηση και το αργότερο έως τις 31 Μαρτίου 2010, περιγραφή των αντικειμενικών κριτηρίων που χρησιμοποιούν για τον καθορισμό των μεθόδων στήριξης και των διατάξεων που θεσπίζουν για να αποφευχθεί η στρέβλωση της αγοράς·
β)
το αργότερο έως τις 30 Αυγούστου 2010, τα συνολικώς καταβληθέντα ποσά ενίσχυσης καθώς και τον αριθμό και το είδος των δικαιούχων.
Άρθρο 4
Ο παρών κανονισμός αρχίζει να ισχύει την επομένη της δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 2009.

Labels: 17
19
5
3
6